以竹牀贈楊信伯古詩代簡
作者：吳儆
朝代：宋

paragraphs: 此君丘壑姿，不受世炎凉。
那知猶有用，未免斤斧傷。
矯揉加尺度，指繞百鍊剛。
直節甘枕藉，凜氣薦冰霜。
紈扇有用舍，杞桮真賊戕。
所用已卑賤，幸升君子堂。
用之苟非人，珪璧污閨房。
君家鴻鵠羣，風雨今對牀。
故令厠其間，貴賤可兩忘。
他時飛雪或不常，煩君拂拭懸虹梁。
除非高士延孺子，無令年少辱真王。